翌年，遙聞永明王即位肇慶，改元永曆，則奉朔提師，歸自南澳，舊眾稍集。時廈門、金門為鄭彩及弟聯所踞，乃泊鼓浪嶼，與廈門隔帶衣。廈門者、中左所也，金門者、浯州也，隸同安，為兩島。七月，會鄭彩兄弟伐海澄，不克而還。八月，與鴻逵合攻泉州，敗清提督趙國佐於桃花山，追至城下。清軍來援，成功回島，鴻逵艤舟泉港，所在起應。